"บัวหลวง" โชว์แผนพุ่งเป้ารายย่อย
บลจ.บัวหลวง เปิดแผนธุรกิจ 5 ปี เดินหน้าบุกรายย่อย ตั้งเป้าช่วยคนไทยฐานะมั่นคง
17 พ.ย. 2558

บลจ.บัวหลวง เปิดแผนธุรกิจ 5 ปี เดินหน้าบุกรายย่อย ตั้งเป้าช่วยคนไทยฐานะมั่นคง 
นางวรวรรณ ธาราภูมิ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) บัวหลวง กล่าวว่า แผนธุรกิจของ บลจ.บัวหลวง ในปี 2559-2562 หรืออีก 5 ปีข้างหน้า มีเป้าหมายที่จะทำให้คนไทยมีฐานะการเงินที่มั่นคง โดยต่อยอดจากเป้าหมายเดิมในช่วง 5 ปีที่ผ่านมา ที่จะเป็น บลจ.ที่ทำให้ลูกค้า ผู้ถือหุ้น พนักงาน และ สังคมพอใจ
"พันธกิจต่อไปของเรา คือ 'ทำให้ครอบครัวไทยมีความมั่นคงทางการเงิน' ซึ่งไม่ใช่แค่ครอบครัวเศรษฐีเท่านั้น แต่เป็นครอบครัวคนทั่วไป ที่จะต้องตระหนักถึงความมั่นคงทางการเงิน ซึ่งเราคงทำไม่สำเร็จ ถ้าไม่กล้าที่จะทำสิ่งที่แตกต่าง สิ่งที่เราเชื่อมั่น และยอมรับถ้ามันผิดพลาด" นางวรวรรณ กล่าว
อย่างไรก็ตาม นางวรวรรณ ไม่เปิดเผยว่า มีเป้าหมายจะทำให้สินทรัพย์ภายใต้การบริหาร (เอยูเอ็ม) เพิ่มขึ้นเป็นเท่าใดในอีก 5 ปีข้างหน้า แต่ในช่วงแผนธุรกิจปี 2554-2558 เอยูเอ็มของ บลจ.บัวหลวง เพิ่มขึ้น 192% จากสิ้นปี 2553 ที่มีอยู่ 2.11 แสนล้านบาท มาเป็น 6.18 แสนล้านบาทในปัจจุบัน
เมื่อวันที่ 30 ต.ค. 2558 สินทรัพย์สุทธิของกองทุนรวม อยู่ที่ 5.22 แสนล้านบาท เพิ่มขึ้น 219% จาก 1.63 แสนล้านบาท เมื่อสิ้นปี 2553 ขณะที่กองทุนสำรองเลี้ยงชีพ เมื่อสิ้นเดือน ก.ย. 2558 อยู่ที่ 7.86 หมื่นล้านบาท เพิ่มขึ้น 69% และกองทุนส่วนบุคคลอยู่ที่ 1.7 หมื่นล้านบาท เพิ่มขึ้น 1,023%
"เรามีเป้าหมายเป็นการภายใน แต่จะไม่ประกาศออกไป เพราะการตั้งเป้าหมายเพิ่มสินทรัพย์เท่ากับเป็นการบีบให้คนขายทำให้ยอดขาย หน่วยลงทุนได้ตามเป้าหมาย ซึ่งสุดท้ายแล้วปัญหาจะไปตกอยู่กับลูกค้า แต่ 5 ปีจากนี้ไป ผลจากการทำให้คนเล็กๆ เริ่มต้นลงทุนได้จะทำให้ฐานลูกค้าใหญ่ขึ้น เป็นสโนว์บอลเอฟเฟ็ค และเชื่อว่า ในอนาคตคนเล็กๆ เหล่านี้จะเติบโตและไม่ลืมว่าเราอยู่กับเขาตั้งแต่เริ่มต้นลงทุน" นางวรวรรณ กล่าว
นายวศิน วัฒนวรกิจกุล Managing Director, Head of Business Distribution บลจ.บัวหลวง กล่าวว่า มีการจัดแบ่งกลุ่มลูกค้าเป้าหมายออกเป็น 7 กลุ่มตามช่วงอายุ ตั้งแต่วัยเรียนอายุต่ำกว่า 15 ปี ไปจนถึงวัยเกษียณ และยังมีกลุ่มลูกค้าธุรกิจครอบครัว และลูกค้าองค์กร เพื่อทำการตลาด นำเสนอผลิตภัณฑ์ และให้บริการ ที่ตรงความต้องการของลูกค้าแต่กลุ่ม
นายพีรพงศ์ จิระเสวีจินดา Managing Director และ Chief Investment Officer บลจ.บัวหลวง กล่าวว่า ในปี 2559 จะเน้นการลงทุนภายใต้แนวคิด "สูงวัย สุขสำราญ บริการ ปัจจัย 4" ซึ่งสอดคล้องกับการเปลี่ยนแปลงโครงสร้างทางสังคม ได้แก่ การเข้าสู่สังคมผู้สูงวัย การขยายตัวของชนชั้นกลาง และการให้ความสำคัญกับคุณภาพชีวิตที่ดีขึ้น